Hollenerfoan

Hollenerfoan (düütsk: Hollenermoor) is ne Buurskup fon Roomelse.

Loage
Ju Buurskup lait suudelk Roomelse-Aast, aastelk Hollen un noudelk Loanghoarst. Aastelk fon Hollenerfoan lait die Aastfoan. Die Skeed twiske Hollenerfoan un Roomelse-Aast is uungefäär bie dän Koppelwai (Koppelweg).

Truch Hollenerfoan gungt ju Ostermoorsträite, ju fon Näiwal uur Loanghoarst, Hollenerfoan un Roomelse-Aast bit tou Baalenje fiert.

Geskichte 
In dät lääsde Haaldeel fon dät 18. Jierhunndert is ju Foankolonie Hollenerfoan truch Familien uut Hollen besiedet wuuden. N poar historieske Iendreege uur dän Begin fon ju Kolonialisierung stounde in do Roomelster Säärkebouke. Dät sünt do eersten Iendreege uut Hollenerfoan: 

 a. im Taufregister von 1779: Eilard Heyens, Sohn von Heye Loutjens und Caspar Harms Krömer, Sohn von Harm Remmer Krömer auf'm Moratz; 
 b. im Sterberegister von 1787: Regina Harms a palude Hollenermoor, 
 c. im Kopulationsregister von 1788: Sivet Ahlrich Henken ex palude hollenei und Elske Hinrichs aus Scharrel 

Dät lääsde Eepen Huus fon Seelterlound fon Mareike Deddens uut ju Tied uum dät Jier 1800 stuud in Hollenerfoan. Dät is in do Jiere 1952-1954 oubreeken un in dät Museumstäärp in Kloppenbuurich wier apbaud.

Hollebierich
Hollebierich (düütsk: Holleberg) is n grooten Gestrich in Hollenerfoan. Dät sünt Soundhövele, do mäd hooge Boome un Struuke bewoaksen sünt. Där is fuul Sound wächfiert wuuden, moan suudelk un noudelk fon dän Hollener See, die in dät Gebied lait,  sünt noch n poar groote Fläächen uurich blieuwen. Dät is n fluggen Woold- un Loundskupsgebied. Truch Hollebierich gungt ju Sträite Hollebierich (düütsk: Holleberg). 

 Hollebierich ap GOOGLE-Maps

Skoule
Hollenerfoan hiede siet 1818 ne oaine katoolske Skoule mäd aan Klasse un eerste 25 Sköilere. 1882 wuud deer ne näie Skoule, uk wier  mäd aan  Klasse,  baud. Ju kostede 2.284,41 Mark, wierfon die Stoat 900 Mark betoalt häd. 1909/10 wuud deer ne grattere Skoule mäd aan Klasse baud. Ju kostede 16.875 Mark, wierfon die Stoat 9.000 Mark betoalt häd. 1946 wuud ne twadde Klaase anbaud foar 34.500 DM. Ju Skoule wuud ap n 1.8.1967 sleeten. 

Dät Gebäude wuud ferkooped un stound deer däälich noch.

Do Koastere fon ju Skoule wieren:

Laitenge:
 1834: Bernhard Surmann
 1835: Josef Enke
 1840 - 1886: Wilhelm Arens
 1886 - 1893: Fortmann
 1893 - 1900: Johannes Meyer
 1900 - 1906: Osterkamp
 1906 - 1915: Josef Diersen 
 1915 - 1921: Fertreedenge: Ansmann, Zumbrägel, Freking, Sieverding
 1921 - 1923: Theodor Block
 1924 - 1925: Karl Dänekamp
 1925 - 1925: Aloys Nienaber
 1928 - 1934: Aloys Tepe
 1934 - 1938: Johann Hagen
 1938 - 1940: Franz Nemeding
 1940 - 1950: Josef Bünger
 1950 - 1967: Heinrich Müller

2. Koaster: 
 1939 - 1946: Katharina Eilers
 1947 - 1955: Edgar Fichner
 1955 - 1961: Josefa Deeken
 1961 - 1966: Maria Bokern

Bedrieuwe
 Westag Saterland GmbH, Koppelweg (eerder Reinaerdt Türen GmbH, eerder Siemer un Espeter)
 Ferskäidene Hondwierksbedrieuwe 

Wällen
 Franz Dwertmann: Das grosse Sterben der kleinen Schulen, Vechtaer Druckerei und Verlag, 1984, ISBN 3-88441-025-3

Kategorie:Seelterlound
Kategorie:Täärpe un Buurskuppe in Seelterlound